ประกันชีวิตฉลุยทดสอบตั้งสำรองเกณฑ์ใหม่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — “สาระ” เผยบริษัทประกันชีวิตส่งผลทดสอบดำรงเงินกองทุนตามความเสี่ยงครบ
นายสาระ ล่ำซำ กรรมการผู้จัดการ บริษัท เมืองไทยประกันชีวิต อดีตนายกสมาคมประกันชีวิตไทย เปิดเผยว่า บริษัทประกันชีวิตทุกบริษัทได้ส่งแบบทดสอบการดำรงเงินกองทุนตามประเภทความเสี่ยง (RBC) ต่อสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เรียบร้อยเมื่อวัน 30 ก.ค.ที่ผ่านมา
“ตอนนี้ไม่มีใครมีปัญหาอะไร แต่ก็ไม่มีใครการันตีใครได้” นายสาระ กล่าว
นายสาระ กล่าวว่า การดำรงเงินกองทุนตามประเภทความเสี่ยงได้เตรียมตัวร่วมกับ คปภ. มากกว่า 1 ปี และจะเริ่มใช้ในปี 2554 ซึ่งจะต้องมีการแก้ไขกฎหมายเรื่องการลงทุนเพื่อให้สอดคล้องกับ RBC
อาทิ การกำหนดค่าความเสี่ยงการลงทุนในหลักทรัพย์แต่ละประเภทเพื่อให้มีความชัดเจนในการปฏิบัติ และสร้างความมั่นคงแข็งแกร่งให้กับธุรกิจประกันภัย
นอกจากนี้ ต้องเปิดให้บริษัทประกันชีวิตสามารถแสวงหาการลงทุนที่ตอบโจทย์ลูกค้าได้
“จะพยายามมองในภาพว่า แบบประกัน ระยะเวลา เป็นอย่างไร คุ้มครองมาก ก็ลงทุนมากให้สอดคล้องกัน” นายสาระ กล่าว
ทั้งนี้ คปภ.ได้เปลี่ยนวิธีการรายงานสถิติธุรกิจประกันภัย 5 แบบใหม่ โดยให้จำแนกตามช่องทางการขาย จากเดิมที่ไม่ได้ให้แยก ให้รายงานการรับส่งเงินจากธุรกรรมที่เกิดนอกราชอาณาจักร เพื่อรองรับการลงทุนในต่างประเทศ ให้รายงานการรับประกันวินาศภัยตามจังหวัด จากเดิมจะเป็นแบบศูนย์รวมที่ส่วนกลาง รายงานจำนวนบุคลากรประกันภัยแต่ละแผนก จากเดิมเป็นแบบรวม และรายงานบัญชีรายชื่อผู้ถือหุ้น